
Samarbeidsavtale mellom [Partner] og Universitetet i Agder (UiA) [årstall–årstall]
Utkast ([dato])

Punktene 5, 6, 7, 8, 10,11, 12 og 13, samt tekst «Om partene» er obligatorisk og punktene 1, 2, 3, 4 og 9 er frivillige sett ut fra avtalens karakter.


Om partene
[Partner] er [kort beskrivelse av organisasjonen, dens virksomhet og geografiske forankring].
Universitetet i Agder (UiA) er et forskningsintensivt breddeuniversitet med forskning, kunstnerisk utviklingsarbeid, utdanning og innovasjon som kjerneoppgaver. UiA samarbeider tett med næringsliv og offentlig sektor, og har en tydelig ambisjon om å bidra til nasjonal og regional utvikling, i tråd med universitetets visjon om samskaping for fremtidens kunnskap.

1. Formål
[Partner] og UiA har som formål å styrke og videreutvikle samarbeidet gjennom denne avtalen. Samarbeidet skal baseres på likeverd og gjensidig respekt for partenes roller og samfunnsoppdrag.
Avtalen skal gi grunnlag for et langsiktig og strategisk samarbeid mellom [Partner] og UiA, som kobler universitetets fagmiljøer med [Partners] virksomhet og styrker kunnskapsutvikling, kompetanseheving og innovasjon i regionen.

2. Rekruttering og arbeidslivsrelevans
Partene vil samarbeide om å styrke rekruttering av kandidater til arbeidsmarkedet og arbeidslivsrelevansen i UiAs utdanninger. Dette omfatter blant annet tilrettelegging for studentpraksis og internship hos [Partner], samt samarbeid om studentoppgaver på bachelor- og masternivå.

3. Kompetanseheving
Partene skal samarbeide om å tilrettelegge for etter- og videreutdanningstilbud overfor [Partners] ansatte. UiA synliggjør sine tilbud og [Partner] bidrar med systematiske innspill om kompetansebehov og tilstreber å formidle UiAs tilbud aktivt til relevante medarbeidere og enheter.

4. Forskning og innovasjon
Partene vil samarbeide om forskning, utvikling og innovasjon for å styrke egen virksomhet og bidra til utvikling av regionens og landets kompetanse- og kunnskapsgrunnlag.
Som uavhengig forskningsinstitusjon bidrar UiA med forskningsfaglig kompetanse og vitenskapelig kvalitet. Partene skal, så langt som mulig, involvere hverandre tidlig i relevante søknads- og prosjektinitiativer, særlig knyttet til nasjonale og internasjonale finansieringsprogrammer, for å sikre hensiktsmessig rolle- og ansvarsfordeling.
Deltakelse i felles søknader, prosjektutvikling og konsortier forutsetter nærmere avklaring av roller, ressursbruk og rettigheter i egne avtaler.
Eksempler på samarbeid kan være felles FoU- og innovasjonsprosjekter, samt nærings-ph.d.-er, postdoktorstillinger og forskermobilitet.

5. Immaterielle rettigheter og nyttiggjøring av forskningsresultater
Eiendoms- og bruksrettigheter til prosjektresultater reguleres i de konkrete prosjektavtalene.

6. Konfidensialitet
Kommunikasjon knyttet til samarbeidsavtalen og gjennomføringen av denne er i utgangspunktet offentlig. Konfidensialitet i forbindelse med gjennomføringen av konkrete prosjekter vil bli regulert i de enkelte prosjektavtalene. En parts forretningshemmeligheter, i henhold til lov om forretningshemmeligheter, skal behandles konfidensielt.

7. Forskningsetikk
Forskning som gjennomføres i samarbeid mellom partene skal utføres i samsvar med gjeldende forskningsetiske regler og retningslinjer.

8. Akademisk frihet
Det følger av lov om universiteter og høyskoler at «universiteter og høyskoler skal fremme og verne akademisk frihet og dem som utøver den». I lys av dette skal samarbeidsavtalen og påfølgende aktiviteter/prosjekter sørge for å opprettholde partenes uavhengighet, slik at ingen av partene kan pålegge den andre part forpliktelser eller instruksjoner som vil begrense den akademiske friheten til vitenskapelig ansatte og studenter.

9. Oppfølging av samhandling og forpliktelser
Det opprettes et sekretariat bestående av en til to representanter fra hver av partene. Ledelsen ved UiA og [Partner] møtes årlig for å følge opp avtalen og drøfte planer for videre samarbeid.

10. Kommunikasjon
Partene tilstreber å synliggjøre samarbeidet i egne kommunikasjonskanaler og løfte frem felles resultater, prosjekter og aktiviteter ved relevante anledninger. 

11. Økonomi
Eventuelle økonomiske forhold for ulike samarbeidsaktiviteter reguleres i underavtaler for de enkelte konkrete og/eller avgrensede bidrags- og oppdragsaktivitetene.

12. Tvister
Uenigheter skal søkes løst gjennom forhandling. Dersom dette ikke lykkes, behandles saken i ordinære domstoler.

13. Varighet og oppsigelse
Avtalen gjelder for perioden [årstall–årstall]. Partene kan si opp avtalen med seks måneders skriftlig varsel.

Avtalen er inngått i to eksemplarer, ett til hver av partene.

